Na temelju članka 15. stavka 2. Zakona o javnoj nabavi („Narodne novine“ 120/16) ravnateljica Općinske narodne knjižnice Babine Grede donosi

**PRAVILNIK za provedbu postupaka jednostavne nabave**

**Članak 1.**

Ovim Pravilnikom uređuje se postupak nabave roba i usluga te provedbaprojektnih natječaja procijenjene vrijednosti manje od 200.000,00 kuna (bez PDV-a) te radova procijenjene vrijednosti manje od 500.000,00 kuna (bez PDV-a) za potrebe Općinske narodne knjižnice Babina Greda (dalje u tekstu: Naručitelj).

**Članak 2.**

Prilikom provođenja postupaka nabave prema ovom Pravilniku, Naručitelj će poštovati temeljem načela utvrđenih Zakonom o javnoj nabavi („Narodne novine“ 120/ 2016).

**Članak 3.**

Naručitelj će poduzimati sve prikladne mjere radi sprječavanja sukoba interesa, sukladno odredbama iz Zakona o javnoj nabavi („ Narodne novine“ 120/2016).

**Članak 4.**

Postupak jednostavne nabave za nabavu roba, radova i usluga te projektne natječaje procijenjene vrijednosti do 100.000,00 kuna (bez PDV-a). Naručitelj provodi s jednim gospodarskim subjektom po vlastitom izboru, sklapanjem ugovora i/ili izdavanjem narudžbenice.

Za predmete nabave iz stavka 1. ovoga članka vrijednosti jednake ili veće od 100.000,00 kuna Naručitelj će provesti postupak jednostavne nabave sukladno odredbama članka 5. – 11. ovog Pravilnika.

**Članak 5.**

Za predmete nabave procjenjene vrijednosti iz članka 4. stavka 2. ovog Pravilnika postupka nabave provodi Povjerenstvo za provedbu postupka jednostavne nabave (dalje u tekstu: Povjerenstvo) koje imenuje ravnatelj internom odlukom za pojedini predmet nabave.

U Povjerenstvo iz stavka 1. ovog članka imenuju se najmanje tri osobe.

Članovi Povjerenstva iz stavka 1. ovog članka ne moraju biti zaposlenici naručitelja.

**Članak 6.**

Postupak jednostavne nabave iz članka 4. stavka 2. ovog Pravilnika pokreće se slanjem poziva na dostavu ponuda, koji se upućuje najmanje trima (3) gospodarskim subjektima.

Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda e-mail).

Iznimno, u slučaju žurnosti, zbog tehničkih ili drugih opravdanih razloga, Naručitelj može iz razloga svrsishodnosti i ekonomičnosti zatražiti dostavu ponuda od manjeg broja gospodarskih subjekata.

Poziv na dostavu ponuda mora sadržavati sve potrebne podatke koji gospodarskom subjektu omogućuju izradu ponude.

U pozivu na dostavu ponuda može se propisati jedan ili više kriterija za kvalitativni odabir gospodarskih subjekata, sukladno odredbama članka 251 do članka 279 Zakona o javnoj nabavi („ Narodne novine“ 120/16).

U pozivu na dostavu ponuda gospodarskim subjektima se može propisati obveza dostave jamstva za ozbiljnost ponude, jamstva za uredno ispunjenje ugovora, jamstva za otklanjanje nedostataka u jamstvenom roku i/ili jamstva o osiguranju za pokriće odgovornosti iz djelatnosti.

**Članak 7.**

Način dostave ponude određuje se u pozivu na dostavu ponuda.

Rok za dostavu ponuda iznosi najmanje 5, a najviše 15 dana od slanja poziva na dostavu ponuda.

Iznimno, rok za dostavu ponuda može biti i kraći od 5 dana, u slučaju žurnosti, pod uvjetom da je kraći rok po ocjeni stručnog povjerenstva objektivno dovoljan za dostavu ponuda.

**Članak 8.**

Kriterij odabira je najniža cijena ili ekonomski najpovoljnija ponuda.

U pozivu na dostavu ponuda mora biti naveden kriterij odabira, a u slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojih će se ponuda bodovati (primjerice kvaliteta, tehnička i estetska vrijednost, organizacija i kvalifikacija osoblja i slično) te način njihova bodovanja.

**Članak 9.**

Ponude zaprimljene u roku otvaraju se javno. Vrijeme i mjesto javnog otvaranja ponuda objavljuje se u pozivu na dostavu ponuda.

Javnom otvaranju ponuda mogu prisustvovati ovlašteni predstavnici ponuditelja i druge osobe. Pravo aktivnog sudjelovanja na javnom otvaranju ponuda imaju članovi Povjerenstva i ovlašteni predstavnici Ponuditelja.

Ovlašteni predstavnici ponuditelja moraju svoje pisano ovlaštenje predati Povjerenstvu prije javnog otvaranja ponuda.

Ponuda zaprimljena nakon roka za dostavu ponuda vratit će se neotvorena ponuditelju.

**Članak 10.**

O davanju ponuda sastavlja se Zapisnik u koji se unose osnovni podatci o postupku, nazivu gospodarskih subjekata kojima je poslan poziv na dostavu ponuda, broj zaprimljenih ponuda, naziv ponuditelja, cijene ponuda i eventualne primjedbe.

Zapisnik potpisuju članovi stručnog povjerenstva i ovlašteni predstavnici ponuditelja.

Povjerenstvo vrši pregled i ocjenu ponuda prema kriteriju za odabir, rangiranje ponuda te daje prijedlog za odabir ponude ravnatelju.

U postupku pregleda i ocjene ponuda Povjerenstvo može pozvati ponuditelja da u primjerenom roku pojasni ponudu.

**Članak 11.**

Odluku o odabiru ponude donosi ravnatelj.

Odluku o odabiru ponude Naručitelj dostavlja ponuditeljima na dokaziv način.

Naručitelj zadržava pravo poništiti postupak jednostavne nabave, prije ili nakon isteka roka za dostavu ponuda bez posebnog pisanog obrazloženja.

Ukoliko ravnatelj prihvati prijedlog Povjerenstva, Naručitelj će sklopiti ugovor s ponuditeljem čija je ponuda odabrana ili, ovisno o predmetu nabave, izdati narudžbenicu koja sadrži sve bitne sastojke ugovora.

**Članak 12.**

Ovaj Pravilnik stupa na snagu donošenjem Odluke o suglasnosti Općinskog vijeća Općine Babina Greda.

**Ravnateljica**

**Općinske narodne knjižnice Babina Greda:**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Ivana Jurić**